CELEX: 32020D1545
Language: lt
Date: 1603065600000
Title: Tarybos sprendimas (ES) 2020/1545 2020 m. spalio 19 d. dėl Europos Sąjungos ir Kuko Salų Vyriausybės susitarimo pasikeičiant laiškais, kuriuo pratęsiamas Europos Sąjungos ir Kuko Salų Vyriausybės tausios žvejybos partnerystės susitarimo įgyvendinimo protokolo galiojimas, pasirašymo Sąjungos vardu ir laikino taikymo

26.10.2020   
               
               
                  LT
               
               
                  Europos Sąjungos oficialusis leidinys
               
               
                  L 356/7
               
            
         TARYBOS SPRENDIMAS (ES) 2020/1545
         2020 m. spalio 19 d.
         dėl Europos Sąjungos ir Kuko Salų Vyriausybės susitarimo pasikeičiant laiškais, kuriuo pratęsiamas Europos Sąjungos ir Kuko Salų Vyriausybės tausios žvejybos partnerystės susitarimo įgyvendinimo protokolo galiojimas, pasirašymo Sąjungos vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Europos Sąjungos ir Kuko Salų Vyriausybės tausios žvejybos partnerystės susitarimas (1) (toliau – Susitarimas), patvirtintas Tarybos sprendimu (ES) 2017/418 (2), įsigaliojo 2017 m. gegužės 10 d. Susitarimo įgyvendinimo protokolas (3) (toliau – Protokolas) ketverius metus taikomas (4) nuo 2016 m. spalio 14 d.;
                  
               
                     (2)
                  
                  
                     Protokolas turės baigti galioti 2020 m. spalio 13 d.;
                  
               
                     (3)
                  
                  
                     2020 m. liepos 7 d. Taryba įgaliojo Komisiją pradėti derybas su Kuko Salų Vyriausybe dėl Susitarimo naujo įgyvendinimo protokolo sudarymo;
                  
               
                     (4)
                  
                  
                     kol baigsis derybos dėl Protokolo atnaujinimo, Komisija Sąjungos vardu derėjosi dėl susitarimo pasikeičiant laiškais, kuriuo ne ilgesniam kaip vienų metų laikotarpiui pratęsiamas Europos Sąjungos ir Kuko Salų Vyriausybės tausios žvejybos partnerystės susitarimo įgyvendinimo protokolo galiojimas, pasirašymo Europos Sąjungos vardu (toliau – Susitarimas pasikeičiant laiškais). Derybos buvo sėkmingai užbaigtos ir 2020 m. liepos 29 d. Susitarimas pasikeičiant laiškais buvo parafuotas;
                  
               
                     (5)
                  
                  
                     Susitarimo pasikeičiant laiškais tikslas – sudaryti sąlygas Sąjungai ir Kuko Salų Vyriausybei toliau bendradarbiauti siekiant skatinti tausios žvejybos politiką ir racionalų Kuko Salų vandenyse esančių žvejybos išteklių naudojimą ir leisti Sąjungos laivams vykdyti žvejybos veiklą tuose vandenyse;
                  
               
                     (6)
                  
                  
                     Susitarimas pasikeičiant laiškais turėtų būti Sąjungos vardu pasirašytas su sąlyga, kad jis vėliau bus sudarytas;
                  
               
                     (7)
                  
                  
                     siekiant užtikrinti Sąjungos laivų žvejybos Kuko Salų vandenyse tęstinumą, Susitarimas pasikeičiant laiškais turėtų būti laikinai taikomas, kol bus užbaigtos jo įsigaliojimui būtinos procedūros,
                  
               PRIĖMĖ ŠĮ SPRENDIMĄ:
         
            1 straipsnis
            Įgaliojama Sąjungos vardu pasirašyti Europos Sąjungos ir Kuko Salų Vyriausybės susitarimą pasikeičiant laiškais, kuriuo pratęsiamas Europos Sąjungos ir Kuko Salų Vyriausybės tausios žvejybos partnerystės susitarimo įgyvendinimo protokolo galiojimas, su sąlyga, kad minėtas Susitarimas bus sudarytas (5).
         
         
            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą pasikeičiant laiškais.
         
         
            3 straipsnis
            Susitarimas pasikeičiant laiškais pagal jo 6 punktą laikinai taikomas nuo 2020 m. spalio 14 d. arba nuo bet kurios kitos vėlesnės datos po jo pasirašymo (6), kol bus užbaigtos jo įsigaliojimui būtinos procedūros.
         
         
            4 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Liuksemburge, 2020 m. spalio 19 d.
            
               
                  Tarybos vardu
               
               
                  Pirmininkė
               
               J. KLOECKNER
            
         
         
            (1)  OL L 131, 2016 5 20, p. 3.
         
            (2)  2017 m. vasario 28 d. Tarybos sprendimas (ES) 2017/418 dėl Europos Sąjungos ir Kuko Salų Vyriausybės tausios žvejybos partnerystės susitarimo ir jo įgyvendinimo protokolo sudarymo Europos Sąjungos vardu (OL L 64, 2017 3 10, p. 1).
         
            (3)  Europos Sąjungos ir Kuko Salų Vyriausybės tausios žvejybos partnerystės susitarimo įgyvendinimo protokolas (OL L 131, 2016 5 20, p. 10).
         
            (4)  OL L 289, 2016 10 25, p. 1.
         
            (5)  Susitarimo pasikeičiant laiškais tekstas pridedamas prie šio sprendimo.
         
            (6)  Datą, nuo kurios Susitarimas pasikeičiant laiškais bus laikinai taikomas, Europos Sąjungos oficialiajame leidinyje paskelbs Tarybos Generalinis sekretoriatas.